|  |
| --- |
| grbrh |
| R E P U B L I K A H R V A T S K APRIMORSKO – GORANSKA ŽUPANIJAOPĆINA PUNAT**OPĆINSKO VIJEĆE****Odbor za izbor i imenovanja** |
|  |
| KLASA: 021-05/18-02/09 |
| URBROJ: 2142-02-01-18-1 |
| Punat, 14. prosinca 2018. |

Na temelju članka 5. Odluke o osnivanju Savjeta mladih Općine Punat („Službene novine Primorsko – goranske županije“ broj 23/14) i Zaključka o pokretanju postupka izbora članova Savjeta mladih Općine Punat Javnim pozivom (KLASA: 021-05/18-01/7, URBROJ: 2142-02-01-18-11) od 23. studenog 2018. godine, Odbor za izbor i imenovanja objavljuje

**JAVNI POZIV**

**za isticanje kandidatura za članove Savjeta mladih Općine Punat**

**I.**

Pokreće se postupak izbora članova i zamjenika članova Savjeta mladih Općine Punat.

Savjet mladih Općine Punat (u daljnjem tekstu: Savjet mladih) osniva se kao savjetodavno tijelo Općine Punat koje promiče i zagovara prava, potrebe i interese mladih na lokalnoj razini, a sve u cilju njihovog sudjelovanja u odlučivanju o poslovima od interesa i značaja za mlade, njihovog aktivnog uključivanja u javni život te savjetovanja i informiranja mladih Općine Punat.

U okviru svoga djelokruga Savjet mladih:

* raspravlja o pitanjima značajnima za rad Savjeta mladih, o pitanjima iz djelokruga Općinskog vijeća koji su od interesa za mlade,
* u suradnji s predsjednikom Općinskog vijeća inicira donošenje odluka od značaja za mlade, donošenje programa i drugih akata od značaja za unaprjeđivanje položaja mladih, raspravu o pojedinim pitanjima od značaja za unaprjeđivanje položaja mladih,
* sudjeluje u radu Općinskog vijeća prilikom donošenja odluka, mjera, programa i drugih akata od osobitog značaja za unaprjeđivanje položaja mladih davanjem mišljenja, prijedloga i preporuka,
* sudjeluju u izradi, provedbi i praćenju provedbe lokalnih programa za mlade, daje očitovanja i prijedloge nadležnim tijelima o potrebama i problemima mladih, po potrebi predlaže i donošenje programa za otklanjanje nastalih problema i poboljšanje položaja mladih,
* potiče informiranje mladih o pitanjima značajnima za unaprjeđivanje položaja mladih, međusobnu suradnju savjeta mladih u Republici Hrvatskoj, kao i suradnju s organizacijama civilnog društva i odgovarajućim tijelima drugih zemalja,
* predlaže i daje na odobrenje Općinskom vijeću program rada s financijskim planom,
* po potrebi poziva predstavnike tijela Općine Punat na sjednice Savjeta mladih,
* potiče razvoj financijskog okvira provedbe politike za mlade i podrške razvoju organizacija mladih i za mlade, sudjeluje u programiranju prioriteta natječaja i određivanja kriterija financiranja organizacija mladih i za mlade,
* obavlja i druge savjetodavne poslove od interesa za mlade.

**II.**

Savjet mladih ima 5 članova, uključujući predsjednika i zamjenika predsjednika.

 Za člana Savjeta i zamjenika člana može se kandidirati i biti birana osoba s prebivalištem ili boravištem na području Općine Punat koja u trenutku podnošenja kandidature ima od navršenih 15 do navršenih 30 godina života.

 Članove Savjeta mladih i njihove zamjenike bira Općinsko vijeće na vrijeme od 3 godine.

**III.**

Pravo predlaganja kandidata za članove Savjeta mladih Općine Punat imaju:

* udruge koje su sukladno statutu ciljno i prema djelatnostima opredijeljene za rad s mladima i za mlade,
* učenička vijeća,
* studentski zborovi,
* podmladci političkih stranaka, sindikalnih ili strukovnih organizacija u Republici Hrvatskoj,
* neformalne skupine mladih od najmanje 10 mladih.

Ovlašteni predlagatelji kandidatura iz prethodnog stavka dužni su prilikom isticanja kandidatura za članove Savjeta mladih predložiti i zamjenika za svakog kandidata za člana Savjeta mladih.

**IV.**

Pisane i obrazložene kandidature za članove Savjeta mladih i njihove zamjenike podnose se u pisanom obliku na propisanom obrascu i obvezno sadrže:

* naziv i sjedište ovlaštenog predlagatelja,
* podatke o kandidatu za člana i zamjenika člana Savjeta mladih (ime i prezime, OIB, datum i godinu rođenja, prebivalište odnosno boravište),
* obrazloženje kandidature,
* potpis ovlaštene osobe predlagatelja s pečatom.

Uz kandidaturu prilaže se:

* rodni list za člana i zamjenika člana Savjeta mladih,
* potvrda o prebivalištu za člana i zamjenika člana Savjeta mladih,
* izjava o prihvaćanju kandidature predloženog kandidata,
* izvadak iz registra udruga ili drugog odgovarajućeg registra.

Kada je predlagatelj kandidature neformalna skupina mladih kandidatura mora sadržavati i podatke o svim predlagateljima (ime i prezime, OIB, datum i godinu rođenja, prebivalište odnosno boravište i vlastoručni potpis).

**V.**

Prijedlozi kandidata sa potrebnom dokumentacijom podnose se na propisanim obrascima koji se mogu preuzeti na internetskoj stranici Općine Punat ili osobno u zgradi Općine Punat, Novi put 2, Punat.

Osobni podaci prijavljenih kandidata na Javni poziv obrađuju se sukladno odredbama Pravilnika o obradi i zaštiti osobnih podataka („Službene novine Primorsko goranske županije“ br. 30/18).

**VI.**

Nakon isteka roka za podnošenje kandidatura Odbor za izbor i imenovanja obavlja provjeru formalnih uvjeta prijavljenih kandidata u roku od 15 dana od isteka roka za podnošenje kandidatura, te sastavlja izvješće o provjeri formalnih uvjeta i utvrđuje popis važećih kandidatura.

Izvješće o provjeri formalnih uvjeta i popis važećih kandidatura dostavlja Općinskom vijeću Općine Punat te ih objavljuje na internetskoj stranici Općine Punat.

Općinsko vijeće na prvoj sjednici nakon objave popisa važećih kandidatura raspravlja o izvješću o provjeri formalnih uvjeta te s važećeg popisa kandidatura tajnim glasovanjem bira članove i zamjenike članova Savjeta mladih Općine Punat.

Glasovanje se provodi na način propisan Poslovnikom Općinskog vijeća Općine Punat putem glasačkih listića na kojima su imena i prezimena kandidata navedena abecednim redom, a glasuje se na način da se zaokružuje redni broj ispred imena i prezimena pet kandidata.

U slučaju da nije moguće izabrati Savjet mladih zbog dva ili više kandidata s jednakim brojem glasova, glasovanje se ponavlja za izbor kandidata do punog broja članova Savjeta mladih između onih kandidata koji u prvom krugu nisu izabrani jer su imali jednak broj glasova. Glasovanje se ponavlja dok se ne izaberu svi članovi Savjeta mladih.

Rezultati izbora za članove i zamjenike članova Savjeta mladih Općine Punat objavljuju se na internetskoj stranici Općine Punat.

**VII.**

Prijedlozi kandidata dostavljaju se osobno ili poštom preporučeno na adresu:

**OPĆINA PUNAT**

**OPĆINSKO VIJEĆE**

**Odbor za izbor i imenovanja**

**Novi put 2**

**51521 Punat**

s naznakom*:“Prijedlog kandidata za člana Savjeta mladih Općine Punat –ne otvarati“*

Rok za dostavu prijedloga je **15 (petnaest) dana od dana objave Javnog poziva**, **odnosno zaključno do 02. siječnja 2019. godine do 15 sati.**

Nepravovremeni i nepotpuni prijedlozi neće se uzeti u razmatranje.